U-I-399/02
Natisni
Opravilna št.:
U-I-399/02
Datum odločitve:
28. 10. 2004
ECLI:
ECLI:SI:USRS:2004:U.I.399.02
Akt:
Odlok o višini prispevka za priključitev na kanalizacijsko omrežje Občine Lendava (Uradni list RS, št. 66/02)
Izrek:
Pobuda za začetek postopka za oceno ustavnosti in zakonitosti Odloka o višini prispevka za priključitev na kanalizacijsko omrežje Občine Lendava (Uradni list RS, št. 66/02) se zavrne.
Evidenčni stavek:
Pobudniki ne izpodbijajo pravne narave prispevka za priključitev na kanalizacijsko omrežje, temveč le njegovo višino, in zgolj pavšalno zatrjujejo, da bi morala biti višina prispevka zanje ustrezno nižja glede na to, da so že prispevali sredstva za kanalizacijski sistem. S tem pobudniki smiselno zatrjujejo neskladje z drugim odstavkom 14. člena Ustave. Njihovi očitki so neutemeljeni, saj gre tudi na območju mesta za gradnjo novega kanalizacijskega omrežja.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
5.2 - Temeljne pravice - Enakost (14.2).
Pravna podlaga:
Člen 14.2, Ustava [URS]
Člen 26.2, Zakon o Ustavnem sodišču[ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Štefan Kulčer in drugi, Lendava
Datum vloge:
20. 11. 2002
Vrsta odločitve:
sklep
Vrsta rešitve:
zavrnitev
Dokument:
US24013
Dokument v PDF obliki:
U-I-399-02.pdf
116 KB
Prenesite datoteko
U-I-399/02-8
28. 10. 2004
SKLEP
Ustavno sodišče je v postopku za preizkus pobude Štefana Kulčerja in drugih iz Lendave, ki jih zastopa Dejan Rituper, odvetnik v Lendavi, na seji dne 28. oktobra 2004
sklenilo:
Pobuda za začetek postopka za oceno ustavnosti in zakonitosti Odloka o višini prispevka za priključitev na kanalizacijsko omrežje Občine Lendava (Uradni list RS, št. 66/02) se zavrne.
Obrazložitev
1. Pobudniki izpodbijajo Odlok o višini prispevka za priključitev na kanalizacijsko omrežje Občine Lendava (v nadaljevanju Odlok), s katerim se uvaja priključnina na javno kanalizacijsko omrežje. Pobudniki navajajo, da je v Občini 23 naselij in le mesto Lendava ter naselji Hotiza in Trimlini imajo že zgrajeno kanalizacijo. V mestu Lendava naj bi šlo le za nadgradnjo obstoječega kanalizacijskega sistema ter priključitev na čistilno napravo. V drugih krajih naj še ne bi bilo zgrajene kanalizacije. Pobudniki navajajo, da so krajani Lendave že financirali obstoječo kanalizacijo s plačilom komunalnega prispevka, s samoprispevkom, z nadomestilom za uporabo stavbnega zemljišča in s kanalščino. Zato naj bi se pri sofinanciranju obnove kanalizacije upoštevala njihova pretekla vlaganja.
2. Občina odgovarja, da je obstoječe kanalizacijsko omrežje v mestu Lendava dotrajano in da se odpadne vode odvajajo v bližnji potok. Zaradi tega naj bi Občina zgradila povsem novo kanalizacijsko omrežje, ki naj bi bilo priključeno na čistilno napravo. Uporaba obstoječega kanalizacijskega omrežja in greznic naj ne bi bila več dovoljena. Občina naj bi samo v letu 2000 investirala v obnovo kanalizacijskih vodov na območju Krajevne skupnosti Lendava sredstva v višini 175.251.792,77 SIT. Sredstva, pridobljena s plačilom kanalščine, naj bi le delno zadoščala za vzdrževanje starega kanalizacijskega sistema. Občina navaja, da izpodbijani Odlok ureja za vse uporabnike enak prispevek v obliki priključnine v skladu z načelom solidarnosti, saj bi sicer najmanjši znesek plačal tisti, ki ima objekt neposredno ob čistilni napravi.
3. Pobudniki ne izpodbijajo pravne narave prispevka za priključitev na kanalizacijsko omrežje, temveč le njegovo višino, in zgolj pavšalno zatrjujejo, da bi morala biti višina prispevka zanje ustrezno nižja glede na to, da so že prispevali sredstva za kanalizacijski sistem v mestu Lendava.
S tem pobudniki smiselno zatrjujejo neskladje z drugim odstavkom 14. člena Ustave. Njihovi očitki so neutemeljeni, saj gre tudi na območju mesta Lendava za gradnjo novega kanalizacijskega omrežja. Zato je Ustavno sodišče pobudo kot očitno neutemeljeno zavrnilo.
4. Ustavno sodišče je sprejelo ta sklep na podlagi drugega odstavka 26. člena Zakon o Ustavnem sodišču (Uradni list RS, št. 15/94 - ZUstS) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić